《禾中感旧》
清代·汪文桂

白头无复古人存，清昼萧然静掩门。锄菜径迷新草色，垒巢梁涴旧泥痕。

数椽差足遮风雪，千载曾经长子孙。回忆家园好风景，饧香粥白与谁论。

作者简介：浙江桐乡人，字周士，一字鸥亭。康熙贡生，官内阁中书。性极俭约，亲友来往，备常馔欣然一饱。又好施，邑中旱涝相继，设粥厂、立药局。雍正四年水灾，首倡赈济。有《鸥亭漫稿》、《六州喷饭集》。